b'\n_START_ARTICLE_\nLjudmila Z\xc3\xb5kina\n_START_SECTION_\nElulugu\n_START_PARAGRAPH_\nZ\xc3\xb5kina s\xc3\xbcndis t\xc3\xb6\xc3\xb6liste perekonnas. S\xc3\xb5jaj\xc3\xa4rgsetel aastatel t\xc3\xb6\xc3\xb6tas ta Moskva masinaehitustehases ja Moskva ps\xc3\xbchhiaatriahaiglas._NEWLINE_Tema lauljatee sai alguse 1947. aastal, kui ta osales \xc3\xbclevenemaalisel noorte artistide konkursil. Alates 1960. aastast oli Z\xc3\xb5kina Moskontserdi solist._NEWLINE_1969 l\xc3\xb5petas ta M. Ippolitov-Ivanovi nimelise Moskva muusikakooli._NEWLINE_1960ndatel esines lauljatar Los Angeleses vene emigrantidele ja kohtus seal ka ansambliga The Beatles. Muusikud kinkisid Z\xc3\xb5kinale h\xc3\xb5bedase risti, mis lauljatari s\xc3\xb5nul t\xc3\xb5i talle \xc3\xb5nne._NEWLINE_Lisaks Venemaale oli Z\xc3\xb5kina populaarne ka paljudes teistes maades, eriti Aserbaid\xc5\xbeaanis, kus ta esines korduvalt. 1972. aastal anti talle Aserbaid\xc5\xbeaani NSV rahvakunstniku aunimetus._NEWLINE_Ljudmila Z\xc3\xb5kina maeti 4. juulil 2009 Moskva Novodevit\xc5\xa1je kalmistule.\n_START_SECTION_\nLooming\n_START_PARAGRAPH_\nVene meedia on Z\xc3\xb5kinat nimetanud vene laulu kehastuseks, kes on t\xc3\xa4ielikult varjutanud k\xc3\xb5ik teised rahvalike laulude esitajad._NEWLINE_1930. ja 1940. aastatel oli vene rahvalaulude kuulsaim esitaja Lidija Ruslanova, kelle 1950. aastail vahetas v\xc3\xa4lja Z\xc3\xb5kina. Tema h\xc3\xa4\xc3\xa4l sobis t\xc3\xa4mbri poolest k\xc3\xb5ige paremini kokku bajaani ja rahvalike keelpillidega._NEWLINE_1977 asutas ta riikliku akadeemilise vene rahvalaulu ansambli "Rossija"._NEWLINE_Lauljatar kirjutas oma elust kolm raamatut. Z\xc3\xb5kina kehastas j\xc3\xb5ulise temperamendi ja v\xc3\xb5imsate emotsioonidega tugevat ja lihtsat vene naist._NEWLINE_V\xc3\xa4lismaal aplodeerisid Z\xc3\xb5kinale sellised poliitikud nagu Jawaharlal Nehru, Indira Gandhi, Urho Kaleva Kekkonen, Charles de Gaulle, Helmut Kohl, kultuuritegelased nagu Charlie Chaplin, Mireille Mathieu, Charles Aznavour, Frank Sinatra, Jean-Paul Belmondo, Louis de Funes, Marc Chagall, Van Cliburn, ansamblid The Beatles ja Boney M.. Tema loomingut armastasid ka sellised tuntud inimesed, nagu NLKP Keskkomitee peasekret\xc3\xa4r Leonid Bre\xc5\xbenev ja NSV Liidu kultuuriminister Jekaterina Furtseva.\n_START_SECTION_\nPlaadid\n_START_PARAGRAPH_\nZ\xc3\xb5kina esitatud lauludega heliplaatide kogutiraa\xc5\xbe on 6 miljonit eksemplari. 1997 ilmus tema laulude antoloogia \xe2\x80\x93 15 CD-plaati. 2004. aastal anti tema laulud v\xc3\xa4lja 20 CD-plaadil. Z\xc3\xb5kina repertuaaris oli \xc3\xbcle 2000 laulu.\n_START_SECTION_\nEraelu\n_START_PARAGRAPH_\nLjudmila Z\xc3\xb5kina oli abielus 4 korda, viimase mehe, Viktor Gridiniga elas ta koos 17 aastat.'